PMIndiaData/PMIndiaSum huggingface dataset:
എൻഡിആർഎഫ് ടീമിന്റെ രൂപീകരണ  ദിനത്തിൽ പ്രധാനമന്ത്രിയുടെ ആശംസ

ദേശീയ ദുരന്ത നിവാരണ സേനയുടെ (എൻഡിആർഎഫ് ) ടീമിന് അവരുടെ രൂപീകരണ ദിനത്തിൽ പ്രധാനമന്ത്രി ശ്രീ നരേന്ദ്ര മോദി ആശംസകൾ നേർന്നു. ട്വീറ്റുകളുടെ പരമ്പരയിൽ പ്രധാനമന്ത്രി പറഞ്ഞു; "കഠിനാധ്വാനികളായ എൻഡിആർഎഫ് ടീമിന് അവരുടെ രൂപീകരണ ദിനത്തിൽ ആശംസകൾ. അവർ പല രക്ഷാപ്രവർത്തനങ്ങളിലും ദുരിതാശ്വാസ പ്രവർത്തനങ്ങളിലും മുൻപന്തിയിലാണ്, പലപ്പോഴും വളരെ വെല്ലുവിളി നിറഞ്ഞ സാഹചര്യങ്ങളിലും. എൻഡിആർഎഫ്ന്റെ ധൈര്യവും പ്രൊഫഷണലിസവും അങ്ങേയറ്റം പ്രചോദിപ്പിക്കുന്നതാണ്. അവരുടെ ഭാവി പ്രയത്നങ്ങൾക്ക് ആശംസകൾ. ഗവണ്മെനുകൾക്കും നയരൂപകർത്താക്കൾക്കും ഒരു പ്രധാന വിഷയമാണ് ദുരന്തനിവാരണം. ദുരന്തങ്ങൾക്ക് ശേഷമുള്ള സാഹചര്യത്തെ ദുരന്തനിവാരണ സംഘങ്ങൾ ലഘൂകരിക്കുന്ന ഒരു പ്രതികരണ സമീപനത്തിന് പുറമേ, ദുരന്തത്തെ പ്രതിരോധിക്കുന്ന അടിസ്ഥാന സൗകര്യങ്ങളെക്കുറിച്ചും നാം ചിന്തിക്കുകയും ഈ വിഷയത്തിൽ ഗവേഷണത്തിനായി ശ്രദ്ധ കേന്ദ്രീകരിക്കുകയും വേണം. 'കോയലിഷൻ ഫോർ ഡിസാസ്റ്റർ റസിലന്റ് ഇൻഫ്രാസ്ട്രക്ചർ' എന്ന രൂപത്തിൽ ഇന്ത്യ ഒരു ശ്രമം നടത്തിയിട്ടുണ്ട്. നമ്മുടെ എൻ‌ഡി‌ആർ‌എഫ് ടീമുകളുടെ കഴിവുകൾ‌ കൂടുതൽ‌ മികവാർന്നതാക്കു ന്നതിനു നാം പ്രവർ‌ത്തിക്കുന്നു, അതുവഴി ഏത് വെല്ലുവിളിയിലും പരമാവധി ജീവനും സ്വത്തും സംരക്ഷിക്കാനാകും.
ഉത്തര്‍ പ്രദേശിലെ എത്തയിലുണ്ടായ അപകടത്തില്‍ പ്രധാനമന്ത്രി അനുശോചിച്ചു: മരണമടഞ്ഞവരുടെ കുടുംബങ്ങള്‍ക്ക് പ്രധാനമന്ത്രിയുടെ ദുരിതാശ്വാസ നിധിയില്‍നിന്ന് 2 ലക്ഷം രൂപ വീതം അനുവദിച്ചു

ഉത്തര്‍ പ്രദേശിലെ എത്തയിലുണ്ടായ അപകട മരണങ്ങളില്‍ പ്രധാനമന്ത്രി അനുശോചനം രേഖപ്പെടുത്തി. അപകടത്തില്‍ മരണമടഞ്ഞവരുടെ കുടുംബങ്ങള്‍ക്ക് പ്രധാനമന്ത്രിയുടെ ദുരിതാശ്വാസ നിധിയില്‍നിന്ന് 2 ലക്ഷം രൂപ വീതവും ഗുരുതരമായി പരിക്കേറ്റവര്‍ക്ക് 50,000 രൂപയും അനുവദിച്ചു. ‘എത്തയിലുണ്ടായ വാഹനാപകടത്തില്‍ പ്രിയപ്പെട്ടവരെ നഷ്ടപ്പെട്ടവരോടൊപ്പമാണ് എന്റെ ചിന്തകള്‍. അപകടത്തില്‍ പരിക്കേറ്റവര്‍ എത്രയും പെട്ടെന്ന് സുഖം പ്രാപിക്കട്ടെ’, പ്രധാനമന്ത്രി പറഞ്ഞു.
സൈബർ സുരക്ഷാ മേഖലയിൽ ഇന്ത്യയും ജപ്പാനും തമ്മിൽ സഹകരണ പത്രം ഒപ്പുവയ്ക്കും

സൈബർ സുരക്ഷാ മേഖലയിൽ ഇന്ത്യയും ജപ്പാനും തമ്മിൽ സഹകരണ പത്രം (MoC) ഒപ്പുവെക്കാൻ ഉള്ള ശുപാർശയ്ക്ക് പ്രധാനമന്ത്രി നരേന്ദ്രമോദി അധ്യക്ഷനായ കേന്ദ്ര മന്ത്രിസഭാ യോഗം അനുമതി നൽകി. സൈബർ സുരക്ഷയുമായി ബന്ധപ്പെട്ട പരസ്പര താല്പര്യമുള്ള വിവിധ വിഷയങ്ങളിലെ സഹകരണം വർദ്ധിപ്പിക്കാൻ ഈ നീക്കം വഴിതുറക്കും. സൈബർ മേഖലയിലെ വിഭവശേഷി വർദ്ധിപ്പിക്കുക, ആധുനിക സാങ്കേതിക വിദ്യകളിൽ സഹകരണം ഉറപ്പാക്കുക, സൈബർ സുരക്ഷാ വെല്ലുവിളികളുമായി ബന്ധപ്പെട്ട വിവരങ്ങൾ കൈമാറുക, ഇവയെ പ്രതിരോധിക്കാൻ ഉള്ള നടപടികൾ പങ്കുവയ്ക്കുക, സൈബർ വെല്ലുവിളികളെ മറികടക്കുന്നതിനുള്ള സംയുക്ത സംവിധാനങ്ങൾ വികസിപ്പിക്കുക തുടങ്ങിയവ ഇതിൽ ഉൾപ്പെടുന്നു. സുതാര്യവും സുരക്ഷിതവുമായ ഒരു സൈബർ ഇടം വളർത്തിയെടുക്കാനും, നൂതനാശയ സൃഷ്ടിക്കും, സാമ്പത്തിക വളർച്ചയ്ക്കും ഉള്ള മാധ്യമമായി ഇന്റർനെററ്റിനെ പ്രോത്സാഹിപ്പിക്കാനും ഇന്ത്യയും ജപ്പാനും പ്രതിജ്ഞാബദ്ധമാണ്. ഇന്റർനെറ്റ് ഭരണവുമായി ബന്ധപ്പെട്ട വിഷയങ്ങളിൽ ചർച്ചകൾ തുടരാനും ഐക്യരാഷ്ട്രസഭ പോലുള്ള അന്താരാഷ്ട്ര വേദികളിലെ സഹകരണം വർദ്ധിപ്പിക്കാനും തങ്ങൾ തയ്യാറാണെന്ന് ഇരു രാഷ്ട്രങ്ങളും ആവർത്തിച്ച് വ്യക്തമാക്കി.
മൊസാംബിക്കില്‍ നിന്നും പയര്‍ വര്‍ഗ്ഗങ്ങള്‍ ഇറക്കുമതി ചെയ്യുന്നതിനുള്ള ദീര്‍ഘകാല കരാറിന് കേന്ദ്ര മന്ത്രിസഭയുടെ അനുമതി

മൊസാംബിക്കില്‍ നിന്നും പയര്‍ വര്‍ഗ്ഗങ്ങള്‍ ഇറക്കുമതി ചെയ്യുന്നതിനുള്ള ദീര്‍ഘകാല കരാറിലേര്‍പ്പെടാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. സ്വകാര്യ മേഖല വഴിയോ നേരിട്ടോ ഇരു രാജ്യങ്ങളും നിര്‍ദ്ദേശിക്കുന്ന സംസ്ഥാന ഏജന്‍സികള്‍ മുഖേന മുഖേന ഗവണ്‍മെന്റുകള്‍ നേരിട്ട് ബന്ധപ്പെട്ടോ ഇറക്കുമതി ചെയ്യാന്‍ ലക്ഷ്യമിടുന്നതാണ് ധാരാണാപത്രം. തുവരപ്പരിപ്പും മറ്റും അടുത്ത 5 സാമ്പത്തിക വര്‍ഷത്തേക്ക്‌ മൊസാമ്പിക്കില്‍ നിന്നും ഇന്ത്യയിലേയ്ക്ക് ഇറക്കുമതി ചെയ്യുന്നതിലൂടെ 2016-17 ലെ 100,000 ടണ്ണില്‍ നിന്നും 2020-22 ആകുന്നതോടെ 20,000 ടണ്ണാക്കി ഉയര്‍ത്താനും ധാരണാപത്രം ലക്ഷ്യമിടുന്നു. രാജ്യത്ത് പയര്‍ വര്‍ഗ്ഗങ്ങളുടെ ആഭ്യന്തര ലഭ്യത വര്‍ദ്ധിപ്പിക്കാനും അതുവഴി അവയുടെ വിലനിലവാരം പിടിച്ചുനിര്‍ത്താനും ഇതിലൂടെ കഴിയും. 2015-16 ല്‍ രാജ്യത്തെ മൊത്തം പയര്‍ വര്‍ഗ്ഗ ഉല്‍പ്പാദനം ഏകദേശം 17 ദശലക്ഷം ടണ്ണാണ്. ആഭ്യന്തര ആവശ്യങ്ങള്‍ നേരിടുന്നതിന് 5.79 ബില്ല്യന്‍ ടണ്‍ പയര്‍ വര്‍ഗ്ഗങ്ങള്‍ ഇറക്കുമതി ചെയ്തിരുന്നു.
പരിവര്‍ത്തനം ആഗ്രഹിക്കുന്ന ജില്ലകളെ കുറിച്ചുള്ള സമ്മേളനത്തെ പ്രധാനമന്ത്രി അഭിസംബോധന ചെയ്യും

പരിവര്‍ത്തനം ആഗ്രഹിക്കുന്ന ജില്ലകള്‍ എന്ന വിഷയത്തെ കുറിച്ച് നിതി ആയോഗ് ന്യൂ ഡല്‍ഹിയിലെ ഡോ. അംബേദ്ക്കര്‍ അന്താരാഷ്ട്ര കേന്ദ്രത്തില്‍ നാളെ സംഘടിപ്പിച്ചിട്ടുള്ള സമ്മേളനത്തെ പ്രധാനമന്ത്രി ശ്രീ. നരേന്ദ്ര മോദി അഭിസംബോധന ചെയ്യും. നൂറിലധികം ജില്ലകളുടെ പരിവര്‍ത്തനത്തിന്റെ ചുമതലക്കാരായ ഉദ്യോഗസ്ഥരുമായി പ്രധാനമന്ത്രി ആശയ വിനിമയം നടത്തും. 2022 ഓടെ ഒരു നവ ഇന്ത്യ എന്ന പ്രധാനമന്ത്രി ശ്രീ. നരേന്ദ്ര മോദിയുടെ കാഴ്ചപ്പാടിനെ അടിസ്ഥാനമാക്കിയാണ് പരിപാടി സംഘടിപ്പിച്ചിട്ടുള്ളത്. നിശ്ചിത വികസന മാനദണ്ഡങ്ങളില്‍ പിന്നിലായിപ്പോയ ജില്ലകളുടെ ദ്രുതഗതിയിലുള്ള പരിവര്‍ത്തനത്തിനായി കേന്ദ്ര ഗവണ്‍മെന്റ് സുപ്രധാന നയം കൈക്കൊണ്ടിട്ടുണ്ട്. ഈ ജില്ലകളുടെ വ്യക്തമായ വികസന ആവശ്യങ്ങള്‍ പരിഹരിക്കാനുള്ള കേന്ദ്ര സംസ്ഥാന ഗവണ്‍മെന്റുകളുടെ ശ്രമങ്ങള്‍ ഏകോപിപ്പിക്കുന്നതിന് അഡീഷണല്‍ സെക്രട്ടറി, ജോയിന്റ് സെക്രട്ടറി പദവിയിലുള്ള മുതിര്‍ന്ന ഗവണ്‍മെന്റ് ഉദ്യോഗസ്ഥരെ ചുമതലക്കാരായി നിയോഗിച്ചിട്ടുണ്ട്.
വിനോദസഞ്ചാര, സാസ്‌കാരിക, കായിക വകുപ്പു മന്തിമാരുടെയും സെക്രട്ടറിമാരുടെയും ദേശീയ സമ്മേളനത്തില്‍ വീഡിയോ കോണ്‍ഫറന്‍സിങ് വഴി പ്രധാനമന്ത്രി നടത്തിയ ഉദ്ഘാടനപ്രസംഗം

വിനോദസഞ്ചാര, സാസ്‌കാരിക, കായിക വകുപ്പുകളുടെ കേന്ദ്ര, സംസ്ഥാന മന്തിമാരുടെയും സെക്രട്ടറിമാരുടെയും ദേശീയ സമ്മേളനം വീഡിയോ കോണ്‍ഫറന്‍സിങ് വഴി പ്രധാനമന്ത്രി ശ്രീ. നരേന്ദ്ര മോദി ഉദ്ഘാടനം ചെയ്തു. ഗുജറാത്തിലെ കച്ചിലാണു സമ്മേളനം നടക്കുന്നത്. കായികരംഗത്ത് മികവു സൃഷ്ടിക്കുന്നതിനു സുസ്ഥാപിതമായ സംവിധാനത്തിന്റെ ആവശ്യകത പ്രധാനമന്ത്രി ഊന്നിപ്പറഞ്ഞു. കായികമേഖലയ്ക്കു പ്രചാരം നല്‍കുന്നതില്‍ കേന്ദ്ര, സംസ്ഥാന ഗവണ്‍മെന്റുകള്‍ താല്‍പര്യമെടുക്കണമെന്നും അദ്ദേഹം അഭ്യര്‍ഥിച്ചു. പ്രതിഭ തിരിച്ചറിയുന്നതിനും അടിസ്ഥാനസൗകര്യ വികസനം ആസൂത്രണം ചെയ്യുന്നതിനും ഉതകുംവിധം ജില്ലാതലത്തില്‍ ശരിയായ പഠനം അനിവാര്യമാണെന്നു പ്രധാനമന്ത്രി പറഞ്ഞു. വിനോദസഞ്ചാരമേഖലയില്‍ സാധ്യതകള്‍കൊണ്ട് ഇന്ത്യ അനുഗൃഹീതമാണെന്നും ലോകത്തെ ഇന്ത്യയിലേക്ക് ആകര്‍ഷിക്കാന്‍ സാധിക്കുമെന്നും അദ്ദേഹം ചൂണ്ടിക്കാട്ടി. ഡിജിറ്റല്‍ മേഖലയിലെ മുന്നേറ്റങ്ങള്‍, സ്വച്ഛ് ഭാരത് തുടങ്ങിയ പദ്ധതികള്‍ക്ക് ഇന്ത്യയിലെ യുവാക്കള്‍ ഊര്‍ജം പകരുന്നുണ്ടെന്നു പ്രധാനമന്ത്രി പറഞ്ഞു. ഓരോ സംസ്ഥാനവും ചില കേന്ദ്രങ്ങള്‍ തെരഞ്ഞെടുത്ത് ലോകോത്തര നിലവാരമുള്ള അടിസ്ഥാനസൗകര്യ വികസനം നടത്തുകയും അതുവഴി ലോകശ്രദ്ധ നേടിയെടുക്കുകയും വേണമെന്ന് അദ്ദേഹം നിര്‍ദേശിച്ചു. ഏകഭാരതം ശ്രേഷ്ഠ ഭാരതം പദ്ധതി ഫലപ്രദമായി നടത്താന്‍ സംസ്ഥാനാന്തര പദ്ധതികളിലൂടെ ശ്രമിക്കണമെന്ന് സമ്മേളനപ്രതിനിധികളോടു പ്രധാനമന്ത്രി ആഹ്വാനംചെയ്തു. ഗുജറാത്ത് മുഖ്യമന്ത്രി ശ്രീ. വിജയ് രൂപാനിയും സ്വതന്ത ചുമതലയുള്ള കേന്ദ്ര സഹമന്ത്രിമാരായ ശ്രീ. വിജയ് ഗോയല്‍ ഡോ. മഹേഷ് ശര്‍മ എന്നിവരും ചടങ്ങില്‍ സംബന്ധിച്ചു.
‘വീർ ബൽ ദിവസ്’ ആഘോഷിക്കുന്ന ഡിസംബർ 26-ന് മേജർ ധ്യാൻചന്ദ് നാഷണൽ സ്റ്റേഡിയത്തിൽ   ചരിത്രപരമായ പരിപാടിയിൽ പ്രധാനമന്ത്രി പങ്കെടുക്കും

ഡൽഹിയിലെ മേജർ ധ്യാൻചന്ദ് നാഷണൽ സ്റ്റേഡിയത്തിൽ 2022 ഡിസംബർ 26-ന് ഉച്ചയ്ക്ക് 12:30-ന് നടക്കുന്ന ‘വീർ ബൽ ദിവസ്’ എന്ന ചരിത്രപരമായ പരിപാടിയിൽ പ്രധാനമന്ത്രി ശ്രീ നരേന്ദ്ര മോദി പങ്കെടുക്കും. പരിപാടിയിൽ മുന്നൂറോളം ബാൽ കീർത്തനങ്ങൾ അവതരിപ്പിക്കുന്ന ‘ശബദ് കീർത്തന’ത്തിൽ പ്രധാനമന്ത്രി പങ്കെടുക്കും. ഈ സുപ്രധാന അവസരത്തിൽ ഡൽഹിയിൽ മൂവായിരത്തോളം കുട്ടികൾ പങ്കെടുക്കുന്ന മാർച്ച് പാസ്റ്റും പ്രധാനമന്ത്രി ഫ്ലാഗ് ഓഫ് ചെയ്യും. സാഹിബ്‌സാദുകളുടെ മാതൃകാപരമായ ധീരതയുടെ കഥയെക്കുറിച്ച് പൗരന്മാരെ, പ്രത്യേകിച്ച് കൊച്ചുകുട്ടികളെ അറിയിക്കുന്നതിനും ബോധവത്കരിക്കുന്നതിനുമായി ഗവണ്മെന്റ് രാജ്യത്തുടനീളം സംവേദനാത്മകവും പങ്കാളിത്തപരവുമായ പരിപാടികൾ സംഘടിപ്പിക്കുന്നു. ഈ ഉദ്യമത്തിൽ രാജ്യത്തെ സ്‌കൂളുകളിലും കോളേജുകളിലും ഉപന്യാസ രചന, ക്വിസ് മത്സരങ്ങൾ, മറ്റ് പ്രവർത്തനങ്ങൾ എന്നിവ സംഘടിപ്പിക്കും. റെയിൽവേ സ്റ്റേഷനുകൾ, പെട്രോൾ പമ്പുകൾ, വിമാനത്താവളങ്ങൾ തുടങ്ങിയ പൊതുസ്ഥലങ്ങളിൽ ഡിജിറ്റൽ എക്സിബിഷനുകൾ ഒരുക്കും. രാജ്യത്തുടനീളം, സാഹിബ്സാദുകളുടെ ജീവിതകഥയും ത്യാഗവും വിവരിക്കുന്ന വിശിഷ്ട വ്യക്തികൾ പങ്കെടുക്കുന്ന പരിപാടികളും സംഘടിപ്പിക്കും. ശ്രീ ഗുരു ഗോവിന്ദ് സിംഗ് ജിയുടെ പ്രകാശ് പുരബ് ദിനത്തിൽ, 2022 ജനുവരി 9 ന്, ശ്രീ ഗുരു ഗോവിന്ദ് സിംഗിന്റെ മക്കളായ സാഹിബ്‌സാദാസ് ബാബ സൊരാവർ സിംഗ് ജിയുടെയും ബാബ ഫത്തേ സിംഗ് ജിയുടെയും രക്തസാക്ഷിത്വത്തോടനുബന്ധിച്ച് ഡിസംബർ 26 ‘വീർ ബൽ ദിവസ്’ ആയി ആചരിക്കുമെന്ന് പ്രധാനമന്ത്രി പ്രഖ്യാപിച്ചിരുന്നു. –ND–
സൂറത്തില്‍ മള്‍ട്ടി സ്‌പെഷ്യാലിറ്റി ആശുപത്രിയും, വജ്ര നിര്‍മ്മാണ യൂണിറ്റും പ്രധാനമന്ത്രി ഉദ്ഘാടനം ചെയ്തു

പ്രധാനമന്ത്രി ശ്രീ. നരേന്ദ്ര മോദി ഗുജറാത്തിലെ സൂറത്തില്‍ ഇന്ന് കിരണ്‍ മള്‍ട്ടി സ്‌പെഷ്യാലിറ്റി ആശുപത്രിയും, ഹരേ കൃഷ്ണ എക്‌പോര്‍ട്ട്‌സിന്റെ വജ്ര നിര്‍മ്മാണ യൂണിറ്റും ഉദ്ഘാടനം ചെയ്തു. ആശുപത്രി നിര്‍മ്മിക്കാന്‍ കൈക്കൊണ്ട ശ്രമങ്ങള്‍ പ്രശംസനീയമാണെന്ന് പറഞ്ഞ പ്രധാനമന്ത്രി, ഇവിടത്തെ അത്യാധുനിക സൗകര്യങ്ങള്‍ ജനങ്ങള്‍ക്ക് പ്രയോജനപ്പെടട്ടെ എന്നും കൂട്ടിച്ചേര്‍ത്തു. താങ്ങാനാവുന്ന ചെലവില്‍ ഗുണനിലവാരമുള്ള ആരോഗ്യ പരിചരണം പാവപ്പെട്ടവര്‍ക്ക് ലഭ്യമാക്കണമെന്ന് അദ്ദേഹം ഊന്നി പറഞ്ഞു. മരുന്നുകള്‍, സ്റ്റെന്റുകള്‍ തുടങ്ങിയവയുടെ വില കുറയ്ക്കാനുള്ള കേന്ദ്ര ഗവണ്‍മെന്റിന്റെ ശ്രമങ്ങള്‍ അദ്ദേഹം എടുത്തു പറഞ്ഞു. പാവപ്പെട്ടവര്‍ക്കും ഇടത്തരക്കാര്‍ക്കും താങ്ങാവുന്ന ചെലവിലുള്ള ആരോഗ്യ പരിചരണം നല്‍കുന്നതില്‍ താന്‍ പ്രതിജ്ഞാബദ്ധനാണെന്ന് പ്രധാനമന്ത്രി പറഞ്ഞു. പ്രതിരോധ ആരോഗ്യ പരിചരണത്തിന് ഊന്നല്‍ നല്‍കാന്‍ ആഹ്വാനം ചെയ്ത പ്രധാനമന്ത്രി, ആരോഗ്യകരമായ ഒരു ഇന്ത്യ സൃഷ്ടിക്കാനുള്ള പ്രവര്‍ത്തനങ്ങളുടെ ഭാഗമാണ് ശുചിത്വ ഭാരത യജ്ഞമെന്ന് ചൂണ്ടിക്കാട്ടി. വജ്ര വ്യവസായത്തില്‍ സൂറത്ത് മുദ്ര പതിപ്പിച്ചിട്ടുണ്ടെങ്കിലും, രത്‌ന, ആഭരണ മേഖല മൊത്തത്തില്‍ പരിശോധിക്കേണ്ട ആവശ്യം ഇന്നുണ്ടെന്ന് പ്രധാനമന്ത്രി പറഞ്ഞു. രത്‌ന ആഭരണ മേഖലയില്‍ നമ്മുടെ ലക്ഷ്യം കേവലം ”ഇന്ത്യയില്‍ നിര്‍മ്മിക്കൂ” മാത്രമാകരുതെന്നും ”ഇന്ത്യയില്‍ രൂപകല്‍പ്പന ചെയ്യുക” എന്നത് കൂടിയാവണമെന്നും അദ്ദേഹം അഭിപ്രായപ്പെട്ടു.
തവാങില്‍ സശസ്ത്ര സീമാ ബലിന്റെ കൈവശമുള്ള 5.99 ഏക്കര്‍ ഭൂമി അരുണാചല്‍ പ്രദേശ് ഗവണ്‍മെന്റിന് കൈമാറുന്നതിന് കേന്ദ്ര മന്ത്രിസഭയുടെ അനുമതി

അരുണാചല്‍ പ്രദേശിലെ തവാങില്‍ സശസ്ത്ര സീമാ ബലിന്റെ കൈവശമുള്ള 5.99 ഏക്കര്‍ ഭൂമി, മെഗാ ഫെസ്റ്റിവല്‍-കം-മള്‍ട്ടിപര്‍പ്പസ് ഗ്രൗണ്ട് നിര്‍മ്മാണത്തിനായി സംസ്ഥാന ഗവണ്‍മെന്റിന് കൈമാറുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. സശസ്ത്ര സീമാ ബല്‍ കാമ്പസിനകത്തുള്ള 5.99 ഏക്കര്‍ ഭൂമി മെഗാ ഫെസ്റ്റിവല്‍-കം- മള്‍ട്ടിപര്‍പ്പസ് ഗ്രൗണ്ട് നിര്‍മ്മാണത്തിനായി അരുണാചല്‍ പ്രദേശ് ഗവണ്‍മെന്റ് കണ്ടെത്തിയിരുന്നു. ഇതില്‍ 4.73 ഏക്കര്‍ പാര്‍ക്കിംഗ് സൗകര്യത്തോടു കൂടിയ വിവിധോദ്ദേശ ഗ്രൗണ്ടിനും 1.26 ഏക്കര്‍ റിംഗ് റോഡ് നിര്‍മ്മിക്കുന്നതിനുമാണ്. ഇതനുസരിച്ച് 5.99 ഏക്കര്‍ ഭൂമി കൈമാറാന്‍ സംസ്ഥാന ഗവണ്‍മെന്റ് അവരോട് അഭ്യര്‍ത്ഥിച്ചു. ഫെസ്റ്റിവല്‍-കം- മള്‍ട്ടിപര്‍പ്പസ് ഗ്രൗണ്ട് നിര്‍മ്മാണത്തിനുള്ള ഈ പദ്ധതിയ്ക്ക് വടക്കു കിഴക്കന്‍ മേഖലയുടെ വികസനത്തിനായുള്ള മന്ത്രാലയം 2016 ല്‍ തന്നെ അംഗീകാരം നല്‍കിയിരുന്നു. ഈ വിവിധോദ്ദേശ ഗ്രൗണ്ട് വിവിധ ടൂറിസം ഫെസ്റ്റിവലുകള്‍ സംഘടിപ്പിക്കുന്നതിനായി ഉപയോഗിക്കും.
ഹിമാചല്‍ പ്രദേശ് ഗവണ്‍മെന്റിന്റെ ഒന്നാം വാര്‍ഷികത്തോടനുബന്ധിച്ചുള്ള ജന ആഭാര്‍ റാലിയെ പ്രധാനമന്ത്രി  അഭിസംബോധന ചെയ്തു.

പ്രധാനമന്ത്രി ശ്രീ. നരേന്ദ്ര മോദി ഹിമാചല്‍പ്രദേശിലെ ധര്‍മ്മശാലയില്‍ സംസ്ഥാന ഗവണ്‍മെന്റിന്റെ ഒന്നാം വാര്‍ഷികത്തോടനുബന്ധിച്ച് ഇന്ന് നടന്ന ജന ആഭാര്‍ റാലിയെ അഭിസംബോധന ചെയ്തു. ഇതിന് മുന്നോടിയായി ഗവണ്‍മെന്റിന്റെ വിവിധ പദ്ധതികളെക്കുറിച്ചുള്ള ഒരു പ്രദര്‍ശനം വീക്ഷിച്ച അദ്ദേഹം വിവിധ പദ്ധതികളുടെ ഗുണഭോക്താക്കളുമായി ആശയവിനിമയവും നടത്തി. ഒരു വന്‍ പൊതുയോഗത്തെ അഭിസംബോധന ചെയ്യവെ, ആത്മീയതയുടെയും ധീരതയുടെയും നാടായി ഹിമാചല്‍ പ്രദേശിനെ അദ്ദേഹം പ്രകീര്‍ത്തിച്ചു. മുന്‍ പ്രധാനമന്ത്രി ശ്രീ. അടല്‍ ബിഹാരി വാജ്‌പേയിക്ക് ഈ സംസ്ഥാനവുമായുള്ള ഒരു പ്രത്യേക ബന്ധത്തെ അദ്ദേഹം അനുസ്മരിച്ചു. വിവിധ പദ്ധതികളിലൂടെ ഒരു വര്‍ഷം കൊണ്ട് ജനങ്ങളിലേക്ക് വിശേഷിച്ച് ഗ്രാമീണ മേഖലകളിലെ ജനങ്ങളിലേക്ക് എത്തിയ സംസ്ഥാന ഗവണ്‍മെന്റിനെ പ്രധാനമന്ത്രി അഭിനന്ദിച്ചു. അടുത്ത തലമുറ അടിസ്ഥാന സൗകര്യങ്ങളിലാണ് സംസ്ഥാന ഗവണ്‍മെന്റ് ശ്രദ്ധ കേന്ദ്രീകരിക്കുന്നതെന്ന് പ്രധാനമന്ത്രി പറഞ്ഞു. ഹൈവേകള്‍, റയില്‍വേ, വൈദ്യുതി, സൗരോര്‍ജ്ജം, പെട്രോളിയം മേഖല മുതലായവയുമായി ബന്ധപ്പെട്ട വിവിധ പദ്ധതികള്‍ ഹിമാചല്‍ പ്രദേശില്‍ നടന്നുവരികയാണെന്ന് അദ്ദേഹം പറഞ്ഞു. സംസ്ഥാനത്തിന്റെ ടൂറിസം സാധ്യതകളെക്കുറിച്ചും പ്രധാനമന്ത്രി ദീര്‍ഘമായി പരാമര്‍ശിച്ചു. 2013 ല്‍ ഇന്ത്യയിലെത്തിയ വിദേശ വിനോദ സഞ്ചാരികളുടെ എണ്ണം 70 ലക്ഷമായിരുന്നത്, 2017 ആയപ്പോള്‍ ഒരു കോടിയായി ഉയര്‍ന്നുവെന്ന് അദ്ദേഹം ചൂണ്ടിക്കാട്ടി. അതുപോലെ 2013 ല്‍ ഏകദേശം 1,200 അംഗീകൃത ഹോട്ടലുകള്‍ ഉണ്ടായിരുന്ന സ്ഥാനത്ത് ഇപ്പോള്‍ 1,800 ഓളം അംഗീകൃത ഹോട്ടലുകളാണ് ഉള്ളത്. നമ്മുടെ വിമുക്ത ഭടന്‍മാര്‍ക്ക് ഒരു റാങ്ക് ഒരു പെന്‍ഷനുവേണ്ടി 40 വര്‍ഷത്തോളം കാത്തിരിക്കേണ്ടി വന്നുവെന്ന് പ്രധാനമന്ത്രി അനുസ്മരിച്ചു. തന്റെ ഗവണ്‍മെന്റ് അധികാരമേറ്റപ്പോള്‍തന്നെ ഈ വിഷയത്തെക്കുറിച്ചും അതിനാവശ്യമായി വരുന്ന പണത്തെക്കുറിച്ചും മനസ്സിലാക്കിയിരുന്നു. തുടര്‍ന്നാണ് നമ്മുടെ വിമുക്ത ഭടന്മാരുടെ ക്ഷേമത്തിനായി ഒരു റാങ്ക് ഒരു പെന്‍ഷന്‍ പദ്ധതി നടപ്പാക്കിയതെന്ന് അദ്ദേഹം പറഞ്ഞു. ശുചിത്വത്തോടുള്ള ഹിമാചല്‍ പ്രദേശിലെ ജനങ്ങളുടെ പ്രതിബദ്ധതയെ പ്രധാനമന്ത്രി അഭിനന്ദിച്ചു. ശുചിത്വത്തെ ഒരു സംസ്‌കാരമായി അവര്‍ സ്വീകരിച്ചതായി അദ്ദേഹം കൂട്ടിച്ചേര്‍ത്തു. ഇത് സംസ്ഥാനത്തെ ടൂറിസം മേഖലയക്ക് ശുഭോദര്‍ക്കമാണെന്നും പ്രധാനമന്ത്രി പറഞ്ഞു. കേന്ദ്ര ഗവണ്‍മെന്റ് എപ്രകാരമാണ് അഴിമതി അമര്‍ച്ച ചെയ്തതെന്ന് പ്രധാനമന്ത്രി വിശദീകരിച്ചു. നേരിട്ടുള്ള ആനുകൂല്യ കൈമാറ്റത്തിലൂടെ അഴിമതി ചെറുക്കാനും, ഏകദേശം 90,000 കോടി രൂപ ലാഭിക്കാനും കഴിഞ്ഞതായി അദ്ദേഹം പറഞ്ഞു.
ദേശീയ ഗംഗാ കൗണ്‍സില്‍ യോഗത്തില്‍ വീഡിയോ കോണ്‍ഫറന്‍സിംഗിലൂടെപ്രധാനമന്ത്രി ആദ്ധ്യക്ഷം വഹിച്ചു

ദേശീയ ഗംഗാ കൗണ്‍സില്‍ യോഗത്തില്‍ പ്രധാനമന്ത്രി ശ്രീ നരേന്ദ്ര മോദി വീഡിയോ കോണ്‍ഫറന്‍സിംഗിലൂടെ പങ്കെടുത്തു. നമാമി ഗംഗേ മുന്‍കൈ കൂടുതല്‍ ശക്തിപ്പെടുത്തുന്നതിനുള്ള മാർഗ്ഗങ്ങൾ ചര്‍ച്ച ചെയ്യാനുള്ള മികച്ച അവസരമാണിതെന്ന് ശ്രീ മോദി പറഞ്ഞു. മലിനജല ശുദ്ധീകരണ പ്ലാന്റുകളുടെ ശൃംഖല ചെറു പട്ടണങ്ങളില്‍ വിപുലീകരിക്കുന്നതുള്‍പ്പെടെ ശുചീകരണ ശ്രമങ്ങള്‍ മെച്ചപ്പെടുത്തുന്നതിനുള്ള വഴികളെക്കുറിച്ചും പ്രധാനമന്ത്രി സംസാരിച്ചു. വിവിധ തരത്തിലുള്ള ഔഷധസസ്യ കൃഷി ഗംഗാ തീരത്ത് മെച്ചപ്പെടുത്തുന്നതിനുള്ള വഴികളെക്കുറിച്ചും യോഗത്തില്‍ പ്രധാനമന്ത്രി ഊന്നല്‍ നല്‍കി. നമാമി ഗംഗ, കുടിവെള്ള-ശുചിത്വ പദ്ധതികള്‍ എന്നിവയുടെ തറക്കല്ലിടലും രാജ്യത്തിന് സമര്‍പ്പിക്കലും വീഡിയോ കോണ്‍ഫറന്‍സിംഗിലൂടെ ശ്രീ മോദി നിര്‍വഹിച്ചു. '' ഇന്ന് നടന്ന ദേശീയ ഗംഗാ കൗണ്‍സില്‍ യോഗം നമാമി ഗംഗാ മുന്‍കൈ കൂടുതല്‍ ശക്തമാക്കുന്നതിനുള്ള വഴികള്‍ ചര്‍ച്ച ചെയ്യുന്നതിനുള്ള മികച്ച അവസരമായിരുന്നു. മലിനജല ശുദ്ധീകരണ പ്ലാന്റുകളുടെ ശൃംഖല ചെറിയ പട്ടണങ്ങളില്‍ വിപുലീകരിക്കുന്നതുള്‍പ്പെടെ ശുചീകരണ പ്രവര്‍ത്തനങ്ങള്‍ മെച്ചപ്പെടുത്തുന്നതിനുള്ള വഴികളെക്കുറിച്ച് സംസാരിച്ചു''. ഒരു ട്വീറ്റില്‍ പ്രധാനമന്ത്രി പറഞ്ഞു. ''യോഗത്തില്‍, ഗംഗയുടെ തീരത്ത് വിവിധ രൂപത്തിലുള്ള ഔഷധസസ്യ കൃഷി മെച്ചപ്പെടുത്തുന്നതിനുള്ള വഴികള്‍ ഊന്നിപ്പറഞ്ഞു. നദിക്കരയില്‍ ടൂറിസം അടിസ്ഥാന സൗകര്യങ്ങള്‍ വര്‍ദ്ധിപ്പിക്കേണ്ടതിന്റെ ആവശ്യകതയും ഉയര്‍ത്തിക്കാട്ടി, നിരവധി പേർക്ക് ഉപജീവനത്തിനുള്ള അവസരങ്ങള്‍ നല്‍കാന്‍ ഇതിനാകും'' പ്രധാനമന്ത്രി തുടര്‍ന്നു പറഞ്ഞു."
ഗോവ മുഖ്യമന്ത്രി  മനോഹര്‍ പരീക്കറുടെ ദുഖകരമായ നിര്യാണത്തില്‍ കേന്ദ്ര മന്ത്രിസഭ അനുശോചിച്ചു.

ഗോവ മുഖ്യമന്ത്രി മനോഹര്‍ പരീക്കറുടെ നിര്യാണത്തില്‍ പ്രധാന മന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുശോചനം രേഖപ്പെടുത്തി. മനോഹര്‍ പരീക്കറോടുള്ള സ്മരണയില്‍ മന്ത്രിസഭ രണ്ടു മിനിറ്റ് മൗനം ആചരിച്ചു. പരേതനോടുള്ള ആദരസൂചകമായി രാജ്യമെമ്പാടും ഒരു ദിവസത്തെ ദുഖാചരണം നടത്താനും, 2019 മാര്‍ച്ച് 18 ന് സംസ്ഥാനങ്ങളുടെയും ഡല്‍ഹി ഉള്‍പ്പെടെയുള്ള കേന്ദ്ര ഭരണപ്രദേശങ്ങളുടെയും തലസ്ഥാനങ്ങളിലും ഗോവയില്‍ മുഴുവനും ദേശീയ പതാക പകുതി താഴ്ത്തി കെട്ടുവാനും മന്ത്രിസഭ നിര്‍ദ്ദേശിച്ചു. മനോഹര്‍ പരീക്കറിന്റെ സ്മരണയില്‍ കേന്ദ്ര മന്ത്രിസഭ താഴെപ്പറയുന്ന അനുശോചന പ്രമേയവും പാസാക്കി. ‘ഗോവയിലെ പനാജിയില്‍ 2019 മാര്‍ച്ച് 17 വൈകിട്ട് സംഭവിച്ച ഗോവ മുഖ്യമന്ത്രി മനോഹര്‍ പരേക്കറുടെ ദുഖകരമായ വേര്‍പാടില്‍ മന്ത്രി സഭ അനുശോചിക്കുന്നു. അദ്ദേഹത്തിന്റെ വേര്‍പാടു മൂലം രാജ്യത്തിനു നഷ്ടമായത് സാധാരണക്കാരുട മുഖ്യമന്ത്രി എന്ന് സ്‌നേഹപൂര്‍വം വിളിക്കപ്പെട്ടിരുന്ന അനുഭവ സമ്പന്നനും പ്രമുഖനുമായ നേതാവിനെയാണ്. 1955 ഡിസംബര്‍ 13 ന് ഗോവയിലെ മപുസയില്‍ ജനിച്ച പരീക്കര്‍ മര്‍ഗോവയിലെ ലയോള സ്‌കൂളില്‍ പ്രാഥമിക വിദ്യാഭ്യാസം പൂര്‍ത്തിയാക്കി. പിന്നീട് 1978 ല്‍ മുംബൈ ഐഐടിയില്‍ നിന്ന് മെറ്റലര്‍ജിക്കല്‍ എന്‍ജിനിയറിംങ്ങില്‍ ബിരുദം നേടി. ചെറുപ്പ പ്രായത്തില്‍ തന്നെ ഭാരതീയ സ്വയം സേവക് സംഘത്തില്‍ അംഗമായ പരീക്കര്‍ സ്‌കൂള്‍ പഠനത്തിന്റെ അവസാന കാലത്തു തന്നെ സംഘത്തിന്റെ മുഖ്യ ശിക്ഷക് ആയി. ഐഐടി പഠനത്തിനു ശേഷം അദ്ദേഹം വീണ്ടും മപുസയില്‍ ആര്‍എസ്എസില്‍ പ്രവര്‍ത്തനം തുടരുകയും 26-ാം വയസില്‍ സംഘചാലക് ആയി ഉയരുകയും ചെയ്തു. ഭാരതീയ ജനതാ പാര്‍ട്ടി അംഗമായി 1994ല്‍ അദ്ദേഹം ഗോവ നിയമ സഭയിലേയ്ക്കു തെരഞ്ഞെടുക്കപ്പെട്ടു. 2000 ഒക്ടോബര്‍ 24 ന് പരീക്കര്‍ ആദ്യമായി ഗോവയുടെ മുഖ്യമന്ത്രിയായി. 2002 ഫെബ്രുവരി 27 വരെ അധികാരത്തില്‍ തുടര്‍ന്നു. 2002 ജൂണ്‍ 3 ന് അദ്ദേഹം വീണ്ടും മുഖ്യമന്ത്രിയായി തെരഞ്ഞെടുക്കപ്പെടുകയും 2005 ഫെബ്രുവരി 2 വരെ ആ പദവിയില്‍ തുടരുകയും ചെയ്തു. 2012 മാര്‍ച്ച് 9 ന് മൂന്നാം തവണയും ഗോവയുടെ മുഖ്യമന്ത്രിയായി അധികാരത്തിലെത്തിയ പരീക്കര്‍ 2014 നവംബര്‍ 8 വരെ തത് സ്ഥാനം വഹിക്കുകയും 2014 നവംബര്‍ 9 ന് കേന്ദ്ര പ്രതിരോധ സഹമന്ത്രിയായി സത്യപ്രതിജ്ഞ ചെയ്യുകയും 2017 മാര്‍ച്ച് 13 വരെ കേന്ദ്ര മന്ത്രിയായി തുടരുകയും ചെയ്തു. 2017 മാര്‍ച്ച് 14 – ന് വീണ്ടും ഗോവ മുഖ്യമന്ത്രിയായി അധികാരത്തിലേറി. പ്രഗത്ഭനായ ഭരണാധികാരി എന്ന നിലയില്‍ പരീക്കര്‍ എക്കാലത്തും സ്മരിക്കപ്പെടും. ഒപ്പം അദ്ദേഹം ജീവിതത്തില്‍ പുലര്‍ത്തി പോന്ന ലാളിത്യം, കര്‍മ്മശേഷി എന്നീ സ്വഭാവ ഗുണങ്ങളുടെ പേരിലും. നവീന ഗോവയുടെ ശില്പി എന്ന നിലയ്ക്കു മാത്രമല്ല ഇന്ത്യന്‍ സായുധ സേനയെ ആധുനികവത്ക്കരിക്കുകയും, വിമുക്ത ഭടന്മാരുടെ ജീവിതനിലവാരം ഉയര്‍ത്തുകയും ചെയ്ത ഭരണാധികാരി എന്ന നിലയ്ക്കും അദ്ദേഹം അനുസമരിക്കപ്പെടും. പ്രഗത്ഭനായ പൂര്‍വ വിദ്യാര്‍ത്ഥികള്‍ക്കു നല്കുന്ന പുരസ്‌കാരം നല്കി മുംബൈ ഐഐടി 2001 ല്‍ അദ്ദേഹത്തെ ആദരിക്കുകയുണ്ടായി. ഗോവയിലെ നാഷണല്‍ ഇന്‍സ്റ്റിറ്റ്യൂട്ട് ഓഫ് ടെക്‌നോളജി 2018 ല്‍ അദ്ദേഹത്തിനു ഓണററി ഡോക്ടറേറ്റ് നല്കി. 2018 ലെ ഡോ.എസ്പി മുഖര്‍ജി അവാര്‍ഡിനും അദ്ദേഹം അര്‍ഹനായി. രണ്ടു പുത്രന്മാര്‍ ഉണ്ട്. അദ്ദേഹത്തിന്റെ വിരഹത്തില്‍ ദുഖിക്കുന്ന കുടുംബാംഗങ്ങളെയും ഗോവന്‍ ജനതയെയും ഗവണ്‍മെന്റിന്റെയും രാഷ്ട്രത്തിന്റെയും പേരിലുള്ള അനുശോചനം മന്ത്രിസഭ അറിക്കുന്നു.
ധനക്കമ്മി പരിധിയെക്കുറിച്ചും അധിക ധനക്കമ്മിയെക്കുറിച്ചുമുള്ള പതിനാലാം ധനകാര്യ കമ്മീഷന്‍ ശുപാര്‍ശകള്‍ക്കു മന്ത്രിസഭാനുമതി

പതിനാലാം ധനകാര്യ കമ്മീഷന്‍ സമര്‍പ്പിച്ച ധനക്കമ്മി പരിധിയെക്കുറിച്ചും അധിക ധനക്കമ്മിയെക്കുറിച്ചുമുള്ള ശുപാര്‍ശകള്‍ക്കു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. കമ്മീഷന്‍ റിപ്പോര്‍ട്ടിലെ 14.64 മുതല്‍ 14.67 വരെയുള്ള ഖണ്ഡികകളിലെ വ്യവസ്ഥകള്‍ പ്രകാരമാണ് അംഗീകാരം. ധനക്കമ്മി ഗ്രോസ് സ്‌റ്റേറ്റ് ഡൊമെസ്റ്റിക് പ്രോഡക്ടി(ജി.എസ്.ഡി.പി.)ന്റെ മൂന്നു ശതമാനത്തിലേറെയാകരുതെന്നാണ് ധനകാര്യകമ്മീഷന്റെ തീരുമാനം. സംസ്ഥാനങ്ങളുടെ അധിക ധനക്കമ്മിക്ക് വര്‍ഷാവര്‍ഷമുള്ള ഇളവുകള്‍ കമ്മീഷന്‍ അനുവദിച്ചിട്ടുണ്ട്. 2915-16 സാമ്പത്തിക വര്‍ഷം പൂര്‍ത്തിയായ സാഹചര്യത്തില്‍ സംസ്ഥാനങ്ങള്‍ക്ക് 2015- 16 വര്‍ഷത്തില്‍ കൂടുതല്‍ വായ്പയെടുക്കാന്‍ സാധിക്കില്ല. അതിനാല്‍ത്തന്നെ, ധനകാര്യ കമ്മീഷന്റെ ബാക്കിയുള്ള കാലാവധിയില്‍ ധനകാര്യ കമ്മീഷന്‍ നിര്‍ണയിച്ച കഴിവിന്റെ തോതിനനുസരിച്ചായായിരിക്കും അധിക ധനക്കമ്മി നിജപ്പെട്ടടുത്തുക. ധനകാര്യ കമ്മീഷന്‍ നിര്‍ദേശിച്ചതു പ്രകാരം 2016-17ല്‍ ജി.എസ്.ഡി.പിയുടെ അര ശതമാനം കൂടുതല്‍ വായ്പ നേടുന്നതിന് താഴെപ്പറയുന്ന സാമ്പത്തിക മാനദണ്ഡങ്ങള്‍ പാലിക്കപ്പെടണം. എ) ടി-റ്റുവിനായുള്ള ഫൈനാന്‍സ് അക്കൗണ്ട് പ്രകാരവും ടി-വണ്ണിനു പുതിക്കിയ കണക്കു പ്രകാരവമുള്ള സംസ്ഥാനങ്ങളുടെ സാമ്പത്തിക നില. ടി-റ്റുവിനായുള്ള ഫൈന്‍സ് അക്കൗണ്ടില്‍ ഉള്ളതു പ്രകാരമായ ഐ.പി./ടി.ആര്‍.ആര്‍. അനുപാതവും വായ്പ/ജി.എസ്.ഡി.പിയും. അനുവദനീയമായ മൂന്നു ശതമാനം സാമ്പത്തിക കമ്മി നേരിടാത്ത സംസ്ഥാനങ്ങള്‍ക്ക് ധനകാര്യ കമ്മീഷന്റെ കാലാവധി തീരുംവരെ ഈ അധിക തുക മാറ്റിവെക്കാവുന്നതാണ്. അവ അടുത്ത വര്‍ഷംകൂടി ഉപയോഗപ്പെടുത്തുകയും ചെയ്യാം. വ്യവസ്ഥകള്‍ക്കു വിധേയമായി വായ്പ എടുക്കുന്നതു സംസ്ഥാന ഗവണ്‍മെന്റുകളാണെന്നതിനാല്‍ ഇക്കാര്യത്തില്‍ കേന്ദ്ര ഗവണ്‍മെന്റിന് അധികബാധ്യതയുണ്ടാവുന്നില്ല. മൂലധന പദ്ധതികളിലും അടിസ്ഥാന സൗകര്യവികസനത്തിലും ഗവണ്‍മെന്റിന്റെ ചെലവുകള്‍ക്കു വായപ നേടാന്‍ സംസ്ഥാന ഗവണ്‍മെന്റുകള്‍ക്കു കൂടുതല്‍ സമയം ലഭിക്കുമെന്ന നേട്ടമുണ്ട്.
ഇന്ത്യ- ബംഗ്ലാദേശ് ഭൂമി കൈമാറ്റം നടന്ന സാഹചര്യത്തില്‍ പശ്ചിമബംഗാളിലെ മണ്ഡലങ്ങള്‍ പുനര്‍നിര്‍ണയിക്കുന്നതിനായുളള്ള 2002ലെ ഡീലിമിറ്റേഷന്‍ നിയമം, 1950ലെ ജനപ്രാതിനിധ്യ നിയമം ഭേദഗതി ചെയ്യല്‍

ഇന്ത്യയും ബംഗ്ലാദേശുമായി ഭൂമി കൈമാറ്റം നടന്ന സാഹചര്യത്തില്‍ പശ്ചിമബംഗാളിലെ മണ്ഡലങ്ങള്‍ പുനര്‍നിര്‍ണയിക്കുന്നതിനായുള്ള 2002ലെ ഡീലിമിറ്റേഷന്‍ നിയമത്തിലെ 11-ാം വകുപ്പും, 1950 ലെ ജനപ്രാതിനിധ്യ നിയമത്തിലെ ഒമ്പതാം വകുപ്പും ഭേദഗതി ചെയ്യുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭായോഗം അംഗീകാരം നല്‍കി. ഈ ഭേദഗതികളോടെ, പശ്ചിമബംഗാളിലെ കൂച്ച് ബെഹാര്‍ ജില്ലയിലെ അസംബ്ലി, പാര്‍ലമെന്റ് മണ്ഡലങ്ങള്‍ പുനര്‍നിര്‍ണയിക്കാന്‍ തെരഞ്ഞെടുപ്പു കമ്മീഷനു സാധിക്കും. ഭരണഘടന (നൂറാമത്തെ ഭേദഗതി) നിയമം 2015, തിരഞ്ഞെടുപ്പ് നിയമ (ഭേദഗതി) ബില്‍, 2016 എന്നിവയുടെ തുടര്‍ച്ചായായാണിത്.
പ്രമുഖ പുരാവസ്തു ഗവേഷകൻ  തിരു ആർ. നാഗസ്വാമിയുടെ വിയോഗത്തിൽ പ്രധാനമന്ത്രി അനുശോചിച്ചു

പ്രമുഖ പുരാവസ്തു ഗവേഷകൻ തിരു ആർ.നാഗസ്വാമിയുടെ നിര്യാണത്തിൽ പ്രധാനമന്ത്രി ശ്രീ നരേന്ദ്ര മോദി അനുശോചനം രേഖപ്പെടുത്തി. തമിഴ്‌നാടിന്റെ ഊർജ്ജസ്വലമായ സംസ്‌കാരത്തെ ജനകീയമാക്കുന്നതിൽ അദ്ദേഹത്തിന്റെ സംഭാവനകളെ പ്രധാനമന്ത്രി അനുസ്മരിച്ചു. പ്രധാനമന്ത്രി ട്വീറ്റ് ചെയ്തു: "തമിഴ്‌നാടിന്റെ ഊർജ്ജസ്വലമായ സംസ്കാരത്തെ ജനകീയമാക്കുന്നതിൽ തിരു ആർ. നാഗസ്വാമിയുടെ സംഭാവനകൾ വരും തലമുറകൾ ഒരിക്കലും മറക്കില്ല. ചരിത്രം, ശിലാലേഖ, പുരാവസ്തുശാസ്ത്രം എന്നിവയോടുള്ള അദ്ദേഹത്തിന്റെ അഭിനിവേശം ശ്രദ്ധേയമാണ്. അദ്ദേഹത്തിന്റെ വിയോഗത്തിൽ വേദനിക്കുന്നു. അദ്ദേഹത്തിന്റെ കുടുംബത്തിനും സുഹൃത്തുക്കൾക്കും അനുശോചനം. ഓം ശാന്തി." ND
ഗുജറാത്തിൽ നിന്നുള്ള എംഎൽഎ ഡോ. അനിൽ ജോഷിയാരയുടെ നിര്യാണത്തിൽ പ്രധാനമന്ത്രി അനുശോചിച്ചു

ഗുജറാത്തിലെ ഭിലോഡയിൽ നിന്നുള്ള എംഎൽഎ ഡോ. അനിൽ ജോഷിയാരയുടെ നിര്യാണത്തിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. പ്രധാനമന്ത്രി ഗുജറാത്തിയിൽ ട്വീറ്റ് ചെയ്തു "ബിലോദ എം.എൽ.എ ഡോ. അനിൽ ജോഷിയാരയുടെ മരണത്തിൽ എനിക്ക് ദുഖമുണ്ട്. അദ്ദേഹം എന്നും ലോകസേവകനായി സ്മരിക്കപ്പെടും."
തപാല്‍ വകുപ്പും പോര്‍ച്ചുഗല്‍ പോസ്റ്റും ചേര്‍ന്ന് സ്റ്റാംപ് പുറത്തിറക്കുന്നു

തപാല്‍ വകുപ്പും പോര്‍ച്ചുഗല്‍ പോസ്റ്റും ചേര്‍ന്നു തപാല്‍ സ്റ്റാംപുകള്‍ പുറത്തിറക്കുന്ന പദ്ധതി പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗത്തില്‍ വിശദീകരിക്കപ്പെട്ടു. വിവിധ മാര്‍ഗങ്ങളിലൂടെ അടിക്കടിയുള്ള ഇടപഴകലിലൂടെ പൊതുവിഷയങ്ങള്‍ സംബന്ധിച്ച കാഴ്ചപ്പാടുകള്‍ കൈമാറ്റം ചെയ്യപ്പെടുന്ന മികച്ച ഉഭയകക്ഷിബന്ധമാണ് ഇന്ത്യയും പോര്‍ച്ചുഗലും തമ്മിലുള്ളത്. ഈ സഹകരണം ഇരു രാജ്യങ്ങള്‍ക്കും ഗുണകരമാണ്. വരുംവര്‍ഷങ്ങളില്‍ ബന്ധം കൂടുതല്‍ ദൃഢമാകും. ഇരു രാജ്യങ്ങളിലെയും തപാല്‍ വകുപ്പുകള്‍ക്കു തപാല്‍സ്റ്റാംപ് ശേഖരണത്തില്‍ മുതല്‍ക്കൂട്ടാണ് സംയുക്ത സ്റ്റാപ് പുറത്തിറക്കല്‍ പദ്ധതി.
ഐ.റ്റി, ഇലക്‌ട്രോണിക്‌സ് രംഗങ്ങളില്‍ ഇന്ത്യ - ബംഗ്ലാദേശ് സഹകരണം

ഇന്‍ഫര്‍മേഷന്‍ ടെക്‌നോളജി, ഇലക്‌ട്രോണിക്‌സ് മേഖലകളില്‍ സഹകരണം പരിപോഷിപ്പിക്കുന്നതിന് ഇന്ത്യയും ബംഗ്ലാദേശും തമ്മില്‍ ഒപ്പുവച്ച ധാരണാപത്രം പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം വിലയിരുത്തി. 2017 ഏപ്രിലില്‍ കേന്ദ്ര ഐ.റ്റി. ഇലക്‌ട്രോണിക്‌സ് മന്ത്രാലയവും, ബംഗ്ലാദേശിന്റെ ഇന്‍ഫര്‍മേഷന്‍ ആന്റ് കമ്മ്യൂണിക്കേഷന്‍ ടെക്‌നോളജി ഡിവിഷനും തമ്മിലാണ് ധാരണാപത്രത്തില്‍ ഒപ്പുവച്ചത്. അഞ്ച് വര്‍ഷമാണ് ധാരണാപത്രത്തിന്റെ കാലാവധി. തുടര്‍ന്ന് ഇരു കൂട്ടരുടെയും രേഖാമൂലമുള്ള ഉഭയകക്ഷി സമ്മതപ്രകാരം കാലാവധി ദീര്‍ഘിപ്പിക്കാവുന്നതാണ്. ആറ് മാസം മുന്‍കൂര്‍ നോട്ടീസ് നല്‍കിയാല്‍ ഇരുകക്ഷികളില്‍ ആര്‍ക്ക് വേണമെങ്കിലും ധാരണാപത്രത്തില്‍ നിന്ന് പിന്‍മാറാം. ഇന്‍ഫര്‍മേഷന്‍ ടെക്‌നോളജി, ഇലക്‌ട്രോണിക്‌സ് മേഖലകളിലെ ഈ ധാരണാപത്രം തികച്ചും സാങ്കേതിക സ്വഭാവത്തിലുള്ളതും ഇ-ഗവേണന്‍സ്, എം-ഗവേണന്‍സ്, പൊതു സേവനങ്ങള്‍ ലഭ്യമാക്കല്‍, സൈബര്‍ സുരക്ഷ, ശേഷി വര്‍ദ്ധന തുടങ്ങിയവയ്ക്ക് മുഖ്യ ഊന്നല്‍ നല്‍കുന്നതുമാണ്. ഇന്ത്യയിലെ ഐ.റ്റി. കമ്പനികള്‍ക്ക് ബംഗ്ലാദേശിലെ ഐ.റ്റി. ഇലക്‌ട്രോണിക്‌സ് വിപണിയില്‍ ബിസിനസ്സ് അവസരങ്ങള്‍ കണ്ടെത്താനും, അതുവഴി ഇന്ത്യയിലെ ഇലക്‌ട്രോണിക്‌സ് ഐ.റ്റി. മേഖലയില്‍ നിക്ഷേപം ആകര്‍ഷിക്കാനും ധാരണാപത്രം ലക്ഷ്യമിടുന്നു. ഇത് പരോക്ഷ തൊഴിലവസര സൃഷ്ടിക്കും വഴിയൊരുക്കും.